
ΕΛΛΗΝΟΑΜΕΡΙΚΑΝΙΚΟ ΕΚΠΑΙΔΕΥΤΙΚΟ ΙΔΡΥΜΑ
ΕΙΔΙΚΑ ΠΡΟΓΡΑΜΜΑΤΑ

Όνομα Εκδρομής: 
Sport Camp Λουτράκι, «Αθλητισμός, Κίνηση, Υγεία»

ΟΡΟΙ ΣΥΜΜΕΤΟΧΗΣ 
Ημερομηνίες εκδρομής: 24 – 26 Οκτωβρίου 2026
Για μαθητές 4ης – 6ης Δημοτικού
Το κόστος συμμετοχής στην εκδρομή είναι 375 ευρώ και περιλαμβάνει:
· Ταξιδιωτική Ασφάλεια μαθητών 
· Όλες τις μετακινήσεις κατά την διάρκεια της εκδρομής.
· Πλήρη διατροφή (όπως περιγράφεται στο πρόγραμμα) 
· Φροντίδα και εποπτεία των παιδιών από τους υπεύθυνους συνοδούς των Ειδικών Προγραμμάτων.
· Προπονήσεις αθλημάτων
· Προγραμματισμένες ψυχαγωγικές δραστηριότητες.

1. Οι Δηλώσεις Συμμετοχής είναι απαραίτητο να υποβληθούν ηλεκτρονικά εδώ. Κατά την επιλογή, θα δοθεί προτεραιότητα στους μαθητές/τριες των Ειδικών Προγραμμάτων, συνεκτιμώντας τη συμπεριφορά και εν γένει εικόνα που έχουν επιδείξει κατά τη συμμετοχή τους σε αυτά. Πέραν τούτου, σε περίπτωση που θα υπάρξουν περισσότερες αιτήσεις από διαθέσιμες θέσεις, θα τηρηθεί σειρά προτεραιότητας. Οι εγγραφές κλείνουν την Πέμπτη 22 Οκτωβρίου 2026, 12:00.

2. Το κόστος συμμετοχής είναι καταβλητέο σε μία δόση την έγγραφη αποδοχή της αίτησης από την Γραμματεία των Ειδικών Προγραμμάτων και την έκδοση ταυτότητας πληρωμής από το Λογιστήριο. 

3. Η εξόφληση του κόστους θα γίνεται μέσω τραπεζικής μεταφοράς με την χρήση της ταυτότητας πληρωμής που θα αποστέλλεται ηλεκτρονικά από το Λογιστήριο μαζί με την αντίστοιχη απόδειξη παροχής υπηρεσιών. 

4. Η Δήλωση Συμμετοχής, εφόσον γίνει αποδεκτή από τη Γραμματεία των Ειδικών Προγραμμάτων, φέρει χαρακτήρα δεσμευτικό για τη χρέωση του παιδιού με το κόστος της εκδρομής. Τυχόν ακύρωση συμμετοχής μέχρι την Δευτέρα 12 Οκτωβρίου 2026 στις 12:00, συνεπάγεται μηδενική χρέωση και επιστροφή στο ακέραιο τυχόν καταβληθέντος ποσού. Εκπρόθεσμη ακύρωση συμμετοχής επιφέρει ακυρωτικά σε περίπτωση που προκύψουν κόστη ακύρωσης και λοιπές χρεώσεις από τρίτους συνεργάτες του Ε.Ε.Ι.. Σε κάθε περίπτωση, το αίτημα ακύρωσης θα πρέπει να υποβάλλεται εκ μέρους του ασκούντος την επιμέλεια γονέα εγγράφως, στο specialprograms@athenscollege.edu.gr.  

5. [bookmark: _Hlk179968625]Αναβολή/Ματαίωση του προγράμματος: Σε περίπτωση αναβολής της εκδρομής οι ενδιαφερόμενοι θα ειδοποιούνται τηλεφωνικά ή ηλεκτρονικά, έως τις 23/10/26. Σε περίπτωση ματαίωσης του ταξιδιού εξ υπαιτιότητας του Ε.Ε.Ι., το τελευταίο θα επιστρέφει το καταβληθέν κόστος συμμετοχής στο ακέραιο. Στην περίπτωση που το ταξίδι ματαιωθεί λόγω ανωτέρας βίας, το Ε.Ε.Ι.  θα καταβάλει κάθε δυνατή προσπάθεια ώστε να μειωθεί η οικονομική επιβάρυνση των γονέων στο ελάχιστο.

6. Αναχώρηση – επιστροφή: Ο ακριβής χρόνος και τόπος αναχώρησης και επιστροφής των μαθητών/τριών θα ανακοινωθεί όταν οριστικοποιηθεί το πρόγραμμα. Τα Ειδικά Προγράμματα διατηρούν το δικαίωμα τροποποίησης του προγράμματος. Για οποιαδήποτε τροποποίηση θα ειδοποιούνται οι γονείς τηλεφωνικώς ή με εμαιλ. 

7. Συνοδοί: η αναλογία συνοδών - μαθητών είναι 1/10, εκτός του αρχηγού. Τα στοιχεία επικοινωνίας του αρχηγού θα γνωστοποιούνται στους γονείς σε εύθετο χρόνο, πριν την αναχώρηση. Ενημέρωση κατά τη διάρκεια της εκδρομής θα γίνεται μέσω ειδικού καναλιού στο Teams. 

8. [bookmark: _Hlk179968741]Τα Ειδικά Προγράμματα και οι συνοδοί δεν ευθύνονται για τυχόν απώλεια χρημάτων (εκτός αν έχουν παραδοθεί στους συνοδούς για φύλαξη) ή άλλων αντικειμένων των μαθητών/τριών των οποίων η ευθύνη ασφαλούς φύλαξης ανήκει αποκλειστικά στους κατόχους τους. 

9. Κάθε είδους φθορά ξένης περιουσίας ή των εγκαταστάσεων βαρύνει αυτούς που αποδεδειγμένα την προκάλεσαν. 


10. [bookmark: _Hlk179968858]Για όλους τους/τις συμμετέχοντες/ουσες μαθητές και μαθήτριες τυγχάνει εφαρμογής ο Κανονισμός Μονοήμερων & Πολυήμερων Εκδρομών στην Ελλάδα και στο Εξωτερικό των Ειδικών Προγραμμάτων, καθώς και ο Κανονισμός των Ειδικών Προγραμμάτων, όπως ισχύουν, των οποίων η ανεπιφύλακτη αποδοχή αποτελεί προϋπόθεση για την εγγραφή και συμμετοχή σε εκδρομή των Ειδικών Προγραμμάτων.  

11. Προσωπικά Δεδομένα: 
(α) Επικοινωνία: Τα στοιχεία επικοινωνίας που δηλώνουν οι γονείς με την Αίτηση Συμμετοχής στο πρόγραμμα θα δοθούν στους συνοδούς των παιδιών στο ταξίδι για επικοινωνία και ενημέρωση των γονέων εφόσον χρειαστεί. Αναφορικά με την επικοινωνία σημειώνεται επίσης ότι θα χρησιμοποιηθεί η εφαρμογή MS Teams, στην οποία εισέρχονται οι γονείς με τη χρήση των προσωπικών τους κωδικών, προκειμένου να λαμβάνουν ενημερώσεις/επικοινωνία για τα θέματα της εκδρομής. Κατά τη χρήση της εφαρμογής, οι γονείς επιλέγουν την χρήση κάμερας και μικροφώνου. 
(β) Ειδικά δεδομένα υγείας: Τα δεδομένα υγείας που δηλώνονται από τους γονείς με την αίτηση συμμετοχής ή με συνοδευτικά αυτής έγγραφα, σκοπό έχουν την διασφάλιση της υγείας του παιδιού σε περίπτωση ανάγκης και να γνωστοποιηθούν στους συνοδούς των παιδιών ή/και στην εταιρία Sport Camp, ώστε να είναι ενήμεροι για θέματα που αφορούν το μαθητή/τρια. 
(γ) Διαβίβαση δεδομένων: (γ1) τα ονόματα καθώς και η ηλικία των παιδιών θα δοθούν στην ασφαλιστική εταιρία για τους σκοπούς της ασφαλιστικής κάλυψης και (γ2) στον εκπαιδευτικό φορέα Sport Camp το εκπαιδευτικό πρόγραμμα (αθλητικά) του οποίου θα παρακολουθήσουν τα παιδιά προκειμένου να συμμετέχουν σε αυτό. 
(δ) Οπτικοακουστικό υλικό: Φωτογραφικό υλικό από το ταξίδι και τη συμμετοχή στις δράσεις, ενδέχεται να ληφθεί από τους συνοδούς της εκδρομής προκειμένου να αναρτηθεί στην ιστοσελίδα του Ε.Ε.Ι. (www.athenscollege.edu.gr) ή στη σελίδα που διαχειρίζεται το Ε.Ε.Ι. στα μέσα κοινωνικής δικτύωσης. 
Νομική βάση για τις ως άνω επεξεργασίες αποτελεί η συγκατάθεση των ασκούντων την επιμέλεια γονέων που ζητείται με την παρούσα αίτηση συμμετοχής στην εκδρομή. 
Αναλυτική ενημέρωση για την επεξεργασία προσωπικών σας δεδομένων είναι διαθέσιμη στη Γενική Δήλωση Ενημέρωσης του Ε.Ε.Ι. (εδώ).

